வெள்ளீய(II) சல்பேட்டு

வெள்ளீய(II) சல்பேட்டு (Tin(II) sulfate) SnSO4 என்ற மூலக்கூற்று வாய்ப்பாட்டை உடைய ஒரு கனிமச் சேர்மம் ஆகும். இச்சேர்மமானது, வெண்ணிறத் திண்மமாக உள்ளது. இச்சேர்மம் காற்றிலிருந்து தேவையான அளவு ஈரப்பதத்தை உறிஞ்சி முழுவதுமாக நீரில் கரைந்து விடும் அளவுக்கு நீர் உறிஞ்சு தன்மை உடையது. இப்பண்பு நீர் உறிஞ்சும் திறன் எனப்படுகிறது. இச்சேர்மமானது, உலோக நிலையில் உள்ள வெள்ளீயத்தால் தாமிர(II) சல்பேட்டில் உள்ள தாமிரத்தை இடப்பெயர்ச்சி செய்யப்பட்டு தயாரிக்கப்படுகிறது.

 Sn (s) + CuSO4 (aq) → Cu (s) + SnSO4 (aq)

வெள்ளீய(II) சல்பேட்டானது வெள்ளீய(IV) அயனிகளின் கலப்பு இல்லாத வெள்ளீய(II) அயனிகளுக்கான வசதியான மூலமாகும்.

அமைப்பு
திட நிலையில் சல்பேட்டு அயனிகள் O-Sn-O பிணைப்புகளால் ஒன்றோடு ஒன்று இணைக்கப்பட்டுள்ளன. வெள்ளீய அணுவானது  பிரமிடு வடிவில் மூன்று ஆக்சிசன் அணுக்களைக் கொண்டுள்ளது. இந்த மூன்று ஆக்சிசன் அணுக்கள் 226 பிகோமீட்டர் தொலைவிலும், O-Sn-O பிணைப்புக் கோணங்கள் 79°, 77.1° மற்றும் 77.1° கொண்டும் அமைந்துள்ளன. இதர Sn-O பிணைப்பு நீளங்கள் 295பிகோ மீட்டர் முதல் 334பிகோமீட்டர் வரை உள்ள தொலைவுகளைக் கொண்டுள்ளன.

மேற்கோள்கள் 

நீர் ஈர்க்கும் பொருட்கள்
சல்பேட்டுகள்
வெள்ளீய சேர்மங்கள்
கந்தகச் சேர்மங்கள்